30. ΒΑΣΙΛΙΚΟΝ ΔΙΑΤΑΓΜΑ της 11 Νοεμ./21 Δεκ.1959. Περί επεκτάσεως καθ' άπασαν την Επικράτειαν της τοπικής ισχύος των αδειών εκτελέσεως εσωτερικών ηλ/κών εγκαταστάσεων και των αδειών χειριστών και βοηθών χειριστών κινηματογράφων. Έχοντες υπ’ όψιν τον Νόμ. 6422/1934 "περί ασκήσεως του επαγγέλματος του μηχανολόγου, του ηλεκτρολόγου και του μηχανολόγου-ηλεκτρολόγου μηχανικού ως και του ναυπηγού" και ιδία τα άρθρ.  3,5 και 10 αυτού, το άρθρ.12 του Νόμ. 2979, την υπ' άριθ. 3 γνωμάτευσιν του παρά τω Υπουργείω Βιομηχανίας Συμβουλίου Ενεργείας, ως επίσης και την υπ' αριθ.512/ 59 γνώμην του Συμβουλίου της Επικρατείας, προτάσει του Ημετέρου επί της Βιομηχανίας Υπουργού, απεφασίσαμεν και διατάσσομεν: Άρθρ.1.-Αι άδειαι των ηλεκτρολόγων εγκαταστατών πασών των κατηγοριών της Α' Ειδικότητος, ως επίσης και αι άδειαι των χειριστών και βοηθών χειριστών κινηματογράφων, ανεξαρτήτως της χρονολογίας εκδόσεως αυτών, ισχύουσιν καθ' άπασαν την Επικράτειαν. Άρθρ.2.-Από της δημοσιεύσεως του παρόντος απαγορεύεται η χορήγησις αδειών εγκαταστατών ηλ/γων συνεχούς ρεύματος αι χορηγηθείσαι άχρι τούδε τοιαύται ακυρούνται μετά πάροδον έτους από της δημοσιεύσεως του παρόντος. Οι κάτοχοι των ούτως ακυρουμένων αδειών δικαιούνται όπως, μετ' επιτυχή εξέτασιν, αποκτήσωσιν αδείας ηλεκτρολόγων εγκαταστατών εναλλασσομένου ρεύματος. Εις τον αυτόν επί της Βιομηχανίας Υπουργόν ανατίθεμεν την δημοσίευσιν και εκτέλεσιν του παρόντος. 